**«2023 сыл — Педагог уонна уһуйааччы сыла» тиэмэҕэ**

**5-7 кылаастарга уруогу таһынан дьарык**

**Дьарык сыала**: хас биирдии оҕо үтүө киһи буоларыгар учуутал уонна уһуйааччы оруола улаханын туһунан өйдөбүлү үөскэтии; учууталга, уһуйааччыга уонна төрөппүтэргэ махталлаах сыһыаны чиҥэтии.

**Үөскэтиллэр сыаннастар**: төрөөбүт дойдуга бэриниилээх буолуу, уопсастыбаҕа бэриниилээх буолуу. Учууталга уонна уһуйааччыга махтал. Төрөппүттэргэ махтал.

**Дьарык кээмэйэ**: 30 мүн.

**Дьарык бэриллэр ньымата**: мультимедийнэй матырыйаалы (видеоролик, презентация) туһанан, эвристическэй кэпсэтиини ыытыы, матырыйаалы анаарыы, анаалыстааһын.

**Туһаныллар матырыйаал көрүҥэ:**

− сценарий,

− видеороликтар,

− презентация.

**Дьарык структурата.**

**1 чааһа. Мотивация.**

Санааны салайыы, үлэҕэ көҕүлээһин. Учуутал киирии тыла.

**2 чааһа. Сүрүн чааһа.**

Дьарык сүрүн чааһа. Видеоролик, презентация көрүү. Учуутал уонна уһуйааччы өйдөбүлүн дириҥэтэн ырытыы.

**3 чааһа. Түмүк.**

Дьарыгы түмүктээһин, рефлексия.

**Дьарык сценария**

**1 чааһа. Мотивация** (5 мүнүүтэ)

**Учуутал**: Үтүө күнүнэн, күндү оҕолор! Биһиги дойдубут Бэрэсидьиэнэ Владимир Владимирович Путин быйылгы сылы дойду үрдүнэн туох сылынан биллэрбитэй?

**(Үөрэнээччилэр хоруйдууллар).**

**Учуутал**. Маладьыастар, бэркэ билэр эбиккит. Дьэ эрэ, туох сыалтан бу сылы Педагог уонна уһуйааччы сылынан биллэрбиттэрин туһунан видео көрүөххэйиҥ.

**Видео. В.В. Путин этиитэ (38 сөк.)**

**Учуутал**. Көрбүппүт курдук, Владимир Владимирович Путин учуутал уонна уһуйааччы дойду сайдыытыгар, саҥа көлүөнэни сөпкө иитиигэ сүҥкэн оруоллааҕын, кэлэр олохпут бу дьонтон быһа тутулуктааҕын, оҕо учууталларыгар уонна төрөппүттэригэр махтаныахтааҕын, кинилэргэ болҕомтолоохтук сыһыаннаһыахтааҕын туһунан тоһоҕолоон эттэ. Билигин быйылгы сыл логотибыгар болҕойуоҕуҥ (Педагог уонна уһуйаачы сылын логотиба көстөр). Бу логотипка ханнык көтөр ойууламмытын ким билэрий?

**(Үөрэнээччилэр хоруйдууллар).**

**Учуутал**. Саамай сөп. Пеликан ойууламмыт. Эһиги санааҕытыгар, тоҕо буолуой?

**(Үөрэнээччилэр хоруйдууллар).**

**Учуутал**. (Үөрэнээччилэр хоруйдарын уопсай түмүккэ аҕалар). Пеликан – амарах сүрэх, бэйэни сиэртибэлэнии уонна төрөппүт оҕотугар тапталын символа буолар. Ол иһин, Бүтүн Арассыыйатааҕы “Учитель года России” учууталлар күрэхтэрин символ бэлиэтинэн буолар эбит. Бу күрэх кыайыылаахтарыгар хурустаалтан оҥоһуллубут пеликан статуэткатын туттараллар.

**2 чааһа. Сүрүн** ( 22 мүнүүтэ).

**Учуутал.** Эһиги санааҕытыгар педагог уонна уһуйааччы диэн тоҕо араарбыттара буолуой? Бу өйдөбүллэр туох уратылаахтарый?

**(Үөрэнээччилэр хоруйдууллар).**

**Учуутал.** Сөпкө этэҕит. Уһуйааччы – диэн хайаан да педагог үөрэхтээх киһи буолбакка, биһиги олохпутугар күүскэ дьайбыт, тулалыыр эйгэни ылыныыбытын уларыппыт, хас биирдиибит ис кыаҕын арыйарга, ыарахан түгэннэргэ көмө, өйөбүл буолбут киһини ааттыахпытын сөп.

Билиҥҥи кэмҥэ дойду иһинэн оҕолор уонна эдэр ыччат хамсааһына үгүс. Холобура: “Движение первых”, “Лига вожатых”, «Россия – страна возможностей», «Орлята России», «Навигаторы

детства» хамсааһыннар бааллар. Бу хамсааһыннарга кыттыһан уһуйааччыларгытын булуоххутун сөп, эбэтэр, бэйэҕит уһуйааччы буолуоххутун сөп.

Оҕо хамсааһыннара туох туһалаахтарын уонна учуутал идэтин туһунан Өрөспүүбүлүкэтээҕи лиссиэй-интэринээккэ физиканы үөрэтэр, Арассыыйа Бэдэрээссийэтин норуотун уччутала, Саха Өрөспүүбүлүкэтин үтүөлээх учуутала Виктор Филиппович Потапов санаатын истиэҕиҥ.

**Видео. Виктор Филиппович Потапов (6 мүн.).**

**Учуутал. —** Виктор Филиппович этэринэн, туох барыта дьиэ кэргэнтэн саҕаланар. Оҕолор, эһиги санааҕытыгар төрөппүттэрбит биһиэхэ учуутал уонна уһуйааччы буолуохтарын сөп дуо?

**(Үөрэнээччилэр хоруйдууллар).**

**Учуутал**. Ол иһин эһиги төрөппүттэргит эмиэ эһиэхэ учуутал уонна уһуйааччы буолалларын өйдүөхтээххит. Кинилэргэ махтаныахтааххыт.

**Учуутал.** Оҕолор, уһуйааччы араас хайысхаҕа барытыгар баар буолар. Холобур, аҕа киһи балыс дьоҥҥо уһуйааччы буолуон сөп, саастыылаахтар эмиэ бэйэ-бэйэлэригэр уһуйааччы буолуохтарын сөп. Оттон Светлана Диодорова-Лаврентьева саллаат ийэлэрин кытары үлэлиир, кинилэргэ сүбэ-ама буолар, ыарахаттары туоруурга көмөлөһөр. Билигин биһиги кини эһиэхэ анаабыт видеотын көрүөхпүт.

**Видео. Светлана Диодорова-Лаврентьева (6 мүн.).**

**Учуутал.** Светлана Диодорова-Лаврентьева этэрин курдук, хас биирдии ийэ оҕотун туһугар кыһаллар. Биһиги эмиэ ийэлэрбитигэр кыһаллан, кинилэргэ анаан кэлэн иһэр аан дойду кэрэ аҥаардарын күнүнэн бэлэх оҥоруоххайыҥ.

**Интерактив. Сибэкки. (5 мүн.)**

**3 чааһа. Түмүктүүр рефлексия. (3мүн.)**

**Учуутал**. — Ийэлэрбитигэр бэртээхэй бэлэх бэйэбит илиибитинэн оҥордубут. Бүгүҥҥү кылаас чааһыттан туох саҥаны биллигит? Учуутал уһуйааччыттан туох уратылаах эбитий? Пеликан көтөр туох суолталаах эбитий?

**(Үөрэнээччилэр хоруйдууллар).**

**Учуутал**. Оҕолор, бүгүн сүрдээх таһаарылаахтык дьарыктанныбыт буолбат дуо? Уонна түмүккэ, кэлэн иһэр бырааһынньыгынан биһиги нуурал олохпутун көмүскүү сылдьар саллааттарбыт ийэлэригэр, кэргэттэригэр соһуччу тиийэн үлэнэн көмө оҥоруохха диэн ыҥырабын.